Id-Direttiva 1999/3/KE tal-Parlament Ewropew u tal-Kunsill
tat-22 ta' Frar 1999
dwar l-istabbiliment ta' lista Komunitarja ta' ikel u ta' ingredjenti ta' l-ikel ittrattati bir-radjazzjoni jonizzanti
IL-PARLAMENT U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 100a tiegħu,
Wara li kkunsidraw il-proposta mill-Kummissjoni [1],
Wara li kkunsidraw l-opinjoni tal-Kumitat Ekonomiku u Soċjali [2],
Wara li jaġixxu skond il-proċedura stabbilita fl-Artikolu 189b tat-Trattat [3], fid-dawl tat-test konġunt approvat mill-Kumitat tal-Konċiljazzjoni tad-9 ta' Diċembru 1998,
Billi l-Artikolu 4(1) u (2) tad-Direttiva 1999/2/KE tal-Parlament Ewropew u tal-Kunsill tat-22 ta' Frar 1999 dwar l-approssimazzjoni tal-liġijiet ta' l-Istati Membri rigward l-ikel u l-ingredjenti ta' l-ikel ittrattati bir-radjazzjoni jonizzanti [4] minn issa 'l quddiem imsejħa "id-Direttiva qafas" tipprovdi għall-adozzjoni ta' lista ta' l-oġġetti ta' l-ikel li, bl-esklużjoni ta' l-oħrajn kollha, jistgħu jiġu ttrattati bir-radjazzjoni jonizzanti; billi din il-lista għandha tiġi stabbilita fi stadji;
Billi l-ħwawar aromatiċi mnixxfa, spices u t-taħwir mill-ħaxix ta' l-ikel huma spiss ikkontaminati u/jew infestati bl-organiżmi u l-metaboliti tagħhom li huma ta' ħsara għas-saħħa pubblika;
Billi din il-kontaminazzjoni u/jew infestazzjoni ma tistax tiġi ttrattata iktar bil-fumiganti bħall-ossidu ta' l-etil minħabba l-potenzjal tossiku tar-residwi tagħhom;
Billi l-użu tar-radjazzjoni jonizzanti huwa mezz effettiv biex jieħu l-post tas-sustanzi msemmija;
Billi dan it-trattament ġie aċċettat mill-Kumitat Xjentifiku ta' l-Ikel;
Billi dan it-trattament huwa għalhekk fl-interess tal-protezzjoni tas-saħħa pubblika,
ADOTTAW DIN ID-DIRETTIVA:
L-Artikolu 1
1. Mingħajr preġudizzju għall-lista pożittiva Komunitarja li għandha tiġi stabbilita skond it-tieni subparagrafu ta' l-Artikolu 4(3) tad-Direttiva qafas, din id-Direttiva tistabbilixxi lista inizjali pożittiva Komunitarja ta' ikel u ingredjenti ta' l-ikel, minn issa' l quddiem riferiti bħala "oġġetti ta' l-ikel", li jistgħu jiġu ttrattati bir-radjazzjoni jonizzanti, flimkien mad-dożi massimi awtorizzati għall-għan maħsub.
2. It-trattament tal-prodotti fil-kwistjoni bir-radjazzjoni joizzanti jista' jitwettaq biss skond id-dispożizzjonijiet tad-Direttiva qafas. B'mod partikolari, għandhom jintużaw metodi tat-test skond l-Artikolu 7(3) tad-Direttiva qafas.
3. L-oġġetti ta' l-ikel li jistgħu jiġu ttrattati bir-radjazzjoni jonizzanti u d-doża medja massima ġlobali li tista' tingħata huma elenkati fl-Anness.
L-Artikolu 2
L-Istati Membri ma'għandhomx jipprojbixxu, jirrestrinġu jew ifixklu it-tqegħid fis-suq ta' l-oġġetti ta' l-ikel irradjati skond id-dispożizzjonijiet ġenerali tad-Direttiva qafas u d-dispożizzjonijiet ta' din id-Direttiva fuq il-bażi li jkunu ġew hekk itrattati.
L-Artikolu 3
Kull emenda għal din id-Direttiva għandha ssir skond il-proċeduri stabbiliti fl-Artikolu 100(a) tat-Trattat.
L-Artikolu 4
L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi sabiex jikkonformaw ma' din id-Direttiva hekk illi jippermettu t-tqegħid fis-suq u l-użu ta' oġġetti ta' l-ikel irradjati li jikkonformaw ma' din id-Direttiva sal-20 ta' Settembru 2000.
Għandhom jgħarrfu b'dan lill-Kummissjoni.
Meta l-Istati Membri jadottaw dawn il-miżuri, għandu jkun fihom referenza għal din id-Direttiva jew għandhom ikunu akkumpanjati b'din ir-referenza fl-okkazjoni tal-pubblikazzjoni uffiċjali tagħhom. Il-metodi dwar kif għandha ssir din ir-referenza għandhom jiġu stabbiliti mill-Istati Membri.
L-Artikolu 5
Din id-Direttiva għandha tidħol fis-seħħ fis-seba' jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
L-Artikolu 6
Din id-Direttiva hija indirizzata lill-Istati Membri.
Magħmula fi Brussel, fit-22 ta' Frar 1999.